<classify> TIMU ya soka ya Taifa, Taifa Stars imesonga mbele kwenye michuano ya kuwania kufuzu fainali za kombe la mataifa Afrika kwa wachezaji wa ndani, Chan baada ya kuifunga Kenya kwa mikwaju ya penalti 4-1 katika mechi iliyochezwa kwenye uwanja wa Mosi Kasarani Nairobi.Fainali za Chan zimepangwa kufanyika Cameroon mwakani na Stars inawania kufuzu fainali hizo kwa mara ya kwanza baada ya miaka 10.Timu hizo zililazimika kwenda kwenye mikwaju ya penalti baada ya mechi hiyo kumalizika kwa suluhu matokeo ambayo pia yalipatikana katika mechi ya kwanza iliyochezwa uwanja wa Taifa wiki moja iliyopita.Shujaa wa Stars jana alikuwa kipa mkongwe Juma Kaseja aliyepangua penalti moja kati ya mbili walizokosa Kenya.Mechi hiyo ilikuwa ya vuta nikuvute kwa muda wote huku Stars ikitaka kushinda ili kulipa kisasi katika mechi ya makundi ya Afcon Misri baada ya kufungwa mabao 3-2 na Kenya.Katika mechi hiyo, wachezaji wa Taifa Stars iliyo chini ya kocha wa muda Etiene Ndayiragije walionyesha ukakamavu mkubwa katika muda wote wa mtanange huo.Ushindi huo unaifanya Stars sasa kucheza na Sudan Septemba mwaka huu na ikishinda itaingia hatua ya makundi.  <topic>: KITAIFA 